SKRIFTLIG FORESPØRGSEL E-2763/02

af Bart Staes (Verts/ALE) til Kommissionen

(1. oktober 2002)

Om: Transport af gødning og fri bevægelighed for varer, tjenesteydelser og kapital

Kan Kommissionen bekræfte, at produktet gødning er underlagt de almindelige europæiske regler vedrørende fri bevægelighed for varer, tjenesteydelser og kapital, og at myndighederne og retsvæsenet som følge heraf ikke har beføjelser til at modarbejde lovlige transporter af gødning i en almindelig handelsforbindelse mellem leverandører og kunder?

Kan myndighederne lukke grænserne for et produkt som gødning, især når køberen anvender det til gødning af jord?

Svar afgivet på Kommissionens vegne af David Byrne

(5. november 2002)

Det er rigtigt, at samhandel med produktet gylle i Fællesskabet er underlagt de almindelige bestemmelser i EF-traktaten om varers fri bevægelighed.

Transport og anvendelse af gylle kan både skabe miljøproblemer og problemer med hensyn til spredning af sygdomme.

På sundhedsområdet reguleres samhandel med gylle i Fællesskabet af direktiv 92/118/EØF(1). Det er ifølge kapitel 14 i bilag I til dette direktiv, der er ændret ved beslutning 96/103/EF(2) og 2001/7/EF(3), forbudt at handle med uforarbejdet gylle fra andre dyrearter end fjerkræ og hovdyr, undtagen gylle der kommer fra et område eller en bedrift, som ikke er underkastet restriktioner på grund af en alvorlig smitsom sygdom, og som under myndighedernes kontrol skal udbringes på arealer, der udgør en del af eller tilhører den samme bedrift, hvad enten de er sammenhængende eller ej, og som ligger på begge sider af grænsen mellem to medlemsstater inden for en afstand af ca. 20 km. Bedriftens ejer skal, for at bedriften kan blive godkendt, føre bog over transporter hen over grænsen. Myndighederne fører et register over de godkendte bedrifter.

Samhandel med uforarbejdet gylle fra fjerkræ er underkastet strenge regler, mens der ikke findes sundhedsmæssige begrænsninger for samhandel med uforarbejdet gylle fra hovdyr.

Samhandel i Fællesskabet med forarbejdet gylle og forarbejdede produkter, der indeholder gylle, er tilladt på visse betingelser.

Det følger af ovenstående, at det hører under medlemsstaternes kompetence at udøve en passende kontrol for at sikre, at ovennævnte fællesskabsbestemmelser overholdes fuldt ud.

(1) Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF, EFT L 62 af 15.3.1993.

(2) 96/103/EF: Kommissionens beslutning af 25. januar 1996 om ændring af kapitel 14 i bilag I til Rådets direktiv 92/118/EØF om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (Tekst af betydning for EØS), EFT L 24 af 31.1.1996.

(3) 2001/7/EF: Kommissionens beslutning af 19. december 2000 om ændring af kapitel 14 i bilag I til Rådets direktiv 92/118/EØF om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (EØS-relevant tekst), EFT L 2 af 5.1.2001.